Ego Matildis, comitissa Nivernensis, notum esse volo presentibus et futuris patrem meum Raymundum dedisse ecclesie Cisterciensi, ubi et sepultus cum fratre meo, filio suo, requiescit, XL solidos censuales in costumis Vietelli. Ego etiam cupiens particeps fieri beneficiorum et orationum totius ordinis, Cistercium adii, ubi in presentia Johannis prioris et totius conventus, eorum orationibus me commendans, pro remedio animarum Guidonis comitis Nivernensis, Petri Flandrensis, et Odonis, et omnium antecessorum meorum, LX alios solidos prefate ecclesie dedi in eisdem costumis annuatim persolvendos. Constitui igitur ut in festivitate sanctorum Germani et Remigii, ministri qui costumas Vietelli recipient, singulis annis fratribus Cisterciensibus c solidos, absque omni occasione et impedimento in perpetuum solvant, vel si fratres Cistercienses in die prestituto non affuerint, capellano Vietelli sine contradictione et dilatione reddant. Hujus donationis elemosinam laudavit, voluit et concessit Odo de Exolduno, filius meus, presentibus hiis quorum nomina subscripta sunt: Renaudo tunc notario meo, Josberto de Amassi, Guidone de Nivernis, Silvestro, tunc preposito Crusiaci. Id ipsum etiam voluerunt, laudaverunt et concesserunt filie mee Agnes videlicet, filia comitis Guidonis, et Sibilla filia comitis Petri Flandrensis. Ut autem donum meum firmum et inviolabile maneat in eternum, ad testimonium rei, sigilli mei et Hugonis, Burgundie ducis, impressione, de cujus casamento res ipsa est, cartam hanc confirmari feci. Sunt autem testes hujus donationis mee Ochedex, Johannes Colons, Aymo de Asei, Guido de Tornodoro, Walo prepositus de Grinnon, Herveius et Otho de Safrei, Raynerius de Frolleis et Guido de Venerre. Actum est hoc anno verbi incarnati M°C° octogesimo secundo.